b'\n_START_ARTICLE_\nDiatrib\xc4\x83\n_START_PARAGRAPH_\nDiatriba este un termen utilizat de critica literar\xc4\x83. Etimologic termenul provine din francezul "diatribe", via latin\xc4\x83 "diatriba", greac\xc4\x83 "diatribe", format din prefixul "dia" plus "tribein" \xc8\x99i \xc3\xaensemna un mod de petrecere al timpului, \xc3\xaen discurs sau printr-un discurs._NEWLINE_\xc3\x8en sensul cel mai general termenul desemneaz\xc4\x83 o critic\xc4\x83 violent\xc4\x83 \xc8\x99i r\xc4\x83ut\xc4\x83cioas\xc4\x83 sau o lucrare care con\xc8\x9bine un asemenea tip de critic\xc4\x83. La origine termenul desemna o predic\xc4\x83 de un tip cu totul special. Inventatorul ei a fost filosoful grec \xc8\x99i predicatorul Dion din Boristenes. El era un sclav eliberat \xc8\x99i fiul unei curtezane, \xc8\x99i i s-a atribuit crearea diatribei cinice, un discurs popular pe teme morale, al c\xc4\x83rui stil \xc3\xaei va influen\xc8\x9ba ulterior \xc8\x99i pe predicatorii cre\xc8\x99tini. \xc3\x8ens\xc4\x83, p\xc3\xa2n\xc4\x83 a ajunge \xc3\xaen aceea epoc\xc4\x83, diatriba a avut o influen\xc8\x9b\xc4\x83 asupra autorilor de tragedie greci, p\xc4\x83trunz\xc3\xaend, \xc3\xaen forme atenuate, \xc3\xaen operele lui Eschil, Sofocle \xc8\x99i Euripide._NEWLINE_Scriitorii latini au preluat diatriba \xc3\xaen interiorul satirei, un epigon al lui Lucilius Persius amestec\xc3\xaend opera acestuia cu diatriba \xc8\x99i mima, \xc3\xaen interiorul unor predici morale \xc3\xaen\xc8\x9bep\xc4\x83toare. Forma actual\xc4\x83 \xc3\xaen care diatriba se conserv\xc4\x83 este pamfletul, exemple celebre din literatura rom\xc3\xa2n\xc4\x83 put\xc3\xaend fi considerate pamfletul Baroane a poetului \xc8\x99i prozatorului Tudor Arghezi, sau anumite fragmente din romanele acestuia Cimitirul Buna Vestire sau Tablete din \xc8\x9bara de Kuty. Maestrul de la care Arghezi a \xc3\xaenv\xc4\x83\xc8\x9bat arta pamfletului este Jonathan Swift, autorul unui pamflet clasic A modest proposal(O propunere modest\xc4\x83) \xc3\xaen care copiii irlandezilor erau compara\xc8\x9bi cu cartofii, \xc8\x99i britanicilor li se recomanda ca \xc3\xaen loc de cartofi s\xc4\x83 se hr\xc4\x83neasc\xc4\x83 exact cu ace\xc8\x99ti copii, \xc8\x99i a romanului C\xc4\x83l\xc4\x83toriile lui Gulliver, \xc3\xaen care pamfletul este strecurat \xc3\xaentr-o nara\xc8\x9biune cu cheie. Ast\xc4\x83zi, termenul a cunoscut o l\xc4\x83rgire de sens \xc8\x99i a devenit destul de vag, desemn\xc3\xaend doar un atac violent la adresa unei opere sau a unui autor, de obicei "\xc3\xaempachetat" \xc3\xaentr-un limbaj vitriolant. \xc3\x8en literatura francez\xc4\x83 exemplul clasic de diatrib\xc4\x83 este articolul lui Emile Zola J\'accuse (Acuz).'